OpenLLM-France/wikimedia huggingface dataset:
# Amadis Jamyn

Amadis Jamyn (Chaource, prop de Troyes, 1540(?) - Chaource, 1593), fou un poeta francès del renaixement, amic i secretari de Ronsard. Traduí els tretze darrers llibres de la Ilíada d'Homer, completant així la traducció de Hugues Salel; i els tres primers cants de l'Odissea.

## Referències

* ↑ Graur 1929, pàg. 11
* ↑ Dobby-Poirson 2010, pàg.130
* ↑ Dobby-Poirson 2010, pàg.127
* ↑ Dobby-Poirson 2010, pàg.127, nota 16

## Bibliografia
### Obres

* Salel, Hugues; Jamyn, Amadis; Peletier, Jacques. Les XXIIII livres de l'Iliade d'Homère, prince des Poëtes Grecs. Traduicts du Grec en vers françois, les XI premiers par M. Hugues Salel (...) et les XIII derniers par Amadis Jamyn (...); tous les XXIIII reveuz & corrigez par ledit Am. Jamyn, avec le premier & second de l'Odyssée d'Homère. París: Lucas Breyer, 1580, p. 412, 3 fol.- 3 parties et 2 tomes reliés en un vol in-12.

### Obres de referència

* Graur, Theodosia. Amadis Jamyn. Un disciple de Ronsard, 1540 (?) - 1593. Sa vie, son oeuvre, son temps (htlm) (en francès). París: Librairie Ancienne Honoré Champion, 1929 [Consulta: 5 febrer 2017].
* Dobby-Poirson, Florence «Entre Ronsard et Desportes: Amadis Jamyn» (pdf) (en francès). Albineana, Cahiers d'Aubigné, nº 22, 2010, pàgs. 125-141. DOI: 10.3406/albin.2010.1142 [Consulta: 5 febrer 2017].
# Columnes de Bellaterra

Les Columnes de Bellaterra són una obra escultòrica creada per l'artista Andreu Alfaro Hernández l'any 1999. Està ubicada a l'entrada sud del campus de Bellaterra i és propietat de la Universitat Autònoma de Barcelona. Representen la voluntat de coneixement, la llibertat d'expressió, la identitat cultural i la solidaritat.

## Descripció

Les columnes de Bellaterra són quatre escultures de granit vermellós que es recaragolen i s'estiren simultàniament buscant el cel. Les columnes s'enlairen entre 25 i 40 metres i es troben enmig d'una zona verda. Les acompanyen diverses plaques de pedra en què hi ha inscrits els noms de totes les universitats de la Xarxa Vives d'Universitats.
Obra d'art emblemàtica que ja s'ha convertit en un signe d'identitat de la Universitat Autònoma de Barcelona.
Donen la benvinguda a la Universitat en un dels accessos i constitueixen així un símbol que es dirigeix al futur i assenta les bases de la durabilitat d'allò que vol representar: la unió entre la comunitat universitària catalana i les relacions inseparables entre la natura, la ciència, l'art i la identitat.
Es va inaugurar el dia 10 de setembre de 1999.

## Referències

* 1 2 «Patrimoni: obres per visitar - Universitat Autònoma de Barcelona - UAB Barcelona». [Consulta: 24 octubre 2018].
* ↑ «L'empremta d'Alfaro arreu del país». VilaWeb.cat, 12-12-2014.
* ↑ «Columnes de Bellaterra». Secció Natura, Unió Excursionista de Sabadell. [Consulta: 26 setembre 2023].
* ↑ «Revista "L'Autònoma", monogràfic sobre la construcció de les Columnes de Bellaterra», 01-02-1999.
* ↑ de Carreras, Francesc «Las columnas de la UAB» (en castellà). El País [Madrid], 16-09-1999. ISSN: 1134-6582.
* ↑ «Inauguració de “Les columnes de la UAB”» (en català). [Consulta: 8 desembre 2018].
* ↑ Universitat Autònoma de Barcelona. «Vídeo de l'acte d'inauguració de les Columnes de la UAB (1999)». [Consulta: 8 desembre 2018].

## Vegeu també

* Quatre Columnes de Montjuïc, a Barcelona
* Les quatre barres de la senyera catalana, a Barcelona
* Monument a la Generalitat, a Cervera
* Monument Països Catalans (Tàrrega)
* Monument Escut de la Balconada (Manresa)
* Porta dels Països Catalans, a Salses
* Columna salomònica

## Enllaços externs

* «Columnes de la UAB». Monuments Commemoratius de Catalunya. Secció històrico-arqueològica - Institut d'Estudis Catalans, 2015.
* «Columnes de Bellaterra». Secció Natura, Unió Excursionista de Sabadell.
* «Columnes de Bellaterra» vídeo a Cultura en Viu, UAB.
# Henry Renno Heyl

Henry Renno Heyl (Columbus, Ohio, 12 de setembre del 1842 - Filadèlfia, Pennsilvània, 18 de març del 1919) fou un inventor estatunidenc. Membre de Franklin Institute durant molts anys, se li atribueix el fet d'haver ideat i patentat el fasmatrop.

## Biografia

Henry Renno Heyl va néixer el 1842 a la capital d'Ohio. De jove serví a la milícia, i anys després es traslladà a Filadèlfia, Pennsilvània, per prosseguir amb els seus estudis i la seva professió, ja que des de ben jove mostrà un notori interès per la ciència i les invencions relacionades amb la fotografia i la imatge en moviment. El 1870 es casà amb Mary Knauff, amb la qual va tenir quatre fills, i aquell mateix any, a l'Acadèmia de Música de Philadelphia, presentà el seu invent més important, el fasmatrop.
Morí a Filadelfia el març del 1919.

## El seu invent

El fasmatrop consisteix en una combinació entre el daguerrotip i el fenaquistoscopi, és a dir, Heyl es proposà ajuntar dues tècniques per fer funcionar imatges reals i projectar imatges en moviment. Un inconvenient fou que els models de la fotografia de l'època havien d'estar quiets durant molt de temps, però a mesura que això anà perfeccionant-se amb el pas dels anys, l'invent de Henry R. Heyl quedà com un clar antecedent a la creació del cinematògraf dels germans Lumière, els quals perfeccionaren totes les tècniques d'aquesta índole conreades en els anys previs a 1895.

## Referències

* ↑ «https://www.ancestry.com/genealogy/records/henry-renno-heyl_28964090?geo_a=r&geo_s=us&geo_t=us&geo_v=2.0.0&o_xid=62916&o_lid=62916&o_sch=Partners». [Consulta: 30 novembre 2018].
* 1 2 «Henry R. Heyl papers, 1876-1917» (en anglès). [Consulta: 2 novembre 2018].
# Dorit Aharonov

Dorit Aharonov (en hebreu: דורית אהרונוב) (Washington, 1970) és una informàtica israeliana especialitzada en informàtica quàntica.
Aharonov es va graduar en la Universitat Hebrea de Jerusalem amb una llicenciatura en Matemàtiques i Física el 1994. Després es va graduar a l'Institut Weizmann de Ciències amb un Màster en Física. Va obtenir el seu doctorat en informàtica el 1999, a la Universitat Hebrea de Jerusalem, i la seva tesi es titulava "Noisy Quantum Computation". També va fer el seu postdoctorat en el departament de matemàtiques de la Universitat de Princeton, i en el departament d'informàtica de la Universitat de Califòrnia a Berkeley. Va ser investigadora visitant a l'Institut d'Estudis Avançats de 1998 a 1999. Des de 2001 és professora del departament de Ciències de la computació de la Universitat Hebrea de Jerusalem.
En 2005, Aharonov va ser descrita per la revista Nature com: "un dels quatre joves teòrics que estan onejant en els seus camps", i l'any següent va rebre el Premi Krill per l'excel·lència en la investigació científica. Va ser un del ponents convidats al congrés internacional de matemàtics de 2010, a Hyderabad sobre el tema "Aspectes matemàtics de la informàtica". Dorit Aharonov és la neboda del físic Yakir Aharonov.

## Referències

* ↑ «Dorit Aharonov» (en anglès). Institute for Advanced Study.
* ↑ «Dorit Aharonov | Simons Institute for the Theory of Computing» (en anglès). [Consulta: 20 octubre 2017].
* ↑ «International Mathematical Union (IMU)». Arxivat de l'original el 2017-11-24. [Consulta: 20 octubre 2017].
* ↑ «Dorit Aharonov - Citas de Google Académico». [Consulta: 20 octubre 2017].
* ↑ Watzman, Haim «A theorist of errors» (en anglès). Nature, 433, 7021, 06-01-2005, pàg. 9–9. DOI: 10.1038/433009a. ISSN: 0028-0836.
# Husayn Nizam Xah III

Husayn Nizam Shah III (o Husayn Shah III) fou el darrer sultà nizamxàhida d'Ahmednagar.
El 1631/1632 fou posat al tron quan tenia només deu anys, pel wakil Habshi Fath Khan. Va governar uns cinc anys i finalment el sultanat fou annexionat pels mogols el 1636. La dinastia fou deposada i el jove sultà fou empresonat a Gwalior.
# Eleccions a São Tomé i Príncipe

Les elections a São Tomé i Príncipe dona informació sobre les eleccions i resultats electorals a São Tomé i Príncipe.
São Tomé i Príncipe elegeix a nivell nacional un cap d'estat - el president - i una legislatura. El president és elegit per un mandat de cinc anys pel poble. L'Assemblea Nacional (Assembleia Nacional) té 55 membres, elegits per un mandat de quatre anys en set circumscripcions plurinominals per representació proporciona. São Tomé i Príncipe té un sistema multipartidista.

## Últimes eleccions
### Presidencials

El 17 de juliol de 2016 Evaristo Carvalho de l'Acció Democràtica Independent va guanyar les eleccions preidencials.

### Legislatives

El 12 d'octubre de 2014 l'Acció Democràtica Independent va obtenir 33 dels 55 escons a l'Assemblea Nacional.

## Enllaços externs

* Arxiu electoral d'Adam Carr
* African Elections Database
# Hey-Hey Fever

Hey-Hey Fever és un curtmetratge d'animació estatunidenc, en color de la sèrie de Metro-Goldwyn-Mayer Happy Harmonies. Va ser dirigit per Hugh Harman i estrenat el 19 de gener de 1935. Forma també part de les pel·lícules que tenen per personatge principal Bosko.

## Notes i referències

* ↑ Hey-Hey Fever (1935) a Internet Movie Database (anglès)
# Polipodiàcies

Les polipodiàcies (Polypodiaceae) són una família de falgueres de l'ordre Polypodiales, que inclou 65 gèneres que contenen al voltant de 1000 espècies. Gairebé totes són epífites, però algunes són plantes terrestres.

## Característiques

Aquesta família es caracteritza per tenir rizomes llargs i recoberts d'esquames de color brunenc. Els pecíols són erectes o més rarament reptants i tenen 3 grans solcs. Les frondes solen ser pinnatífides sense pèls i amb les pinnes senceres o dentades.
Les espècies de polipodiàcies són subcosmopolites per bé que sovint es troben en climes humits, generalment en selves tropical. Als Països Catalans, atenent al nou criteri més restrictiu de Flora Ibèrica, hi ha un sol gènere (Polypodium) amb 3 espècies. Els sorus són arrodonits, sense indusi, daurats i es disposen en dues fileres paral·leles al nervi mitjà.

## Taxonomia

La família Polypodiaceae inclou 65 gèneres repartits en sis subfamílies:
* Subfamília Loxogrammoideae H.Schneid. (2 gèneres)
* Subfamília Platycerioideae B.K.Nayar (2 gèneres)
* Subfamília Drynarioideae Crabbe, Jermy & Mickel (6 gèneres)
* Subfamília Microsoroideae B.K.Nayar (12 gèneres)
* Subfamília Polypodioideae Sweet (9 gèneres)
* Subfamília Grammitidoideae Parris & Sundue (33 gèneres)

## Referències

* ↑ PPG I (2016), "A community-derived classification for extant lycophytes and ferns", Journal of Systematics and Evolution 54 (6): 563–603, DOI 10.1111/jse.12229
# Columnata de la plaça de Sant Pere del Vaticà

La columnata de la plaça de Sant Pere, al Vaticà, és la columnata que parteix de la Basílica de Sant Pere, envolta la Plaça de Sant Pere i, com aquesta, és obra de Gian Lorenzo Bernini, que la va construir entre 1656 i 1667 per encàrrec del Papa Alexandre VII.

## La columnata

L'antic pòrtic de la basílica servia per a la tradicional processió del Corpus Christi guiada pel papa a través dels carrers veïns i que abans estava protegida per grans baldaquins, quan a Alexandre VII se li va acudir la idea d'obrir aquesta zona i va proposar a Bernini que projectés una gran plaça. Es van enderrocar els baldaquins i es van confrontar diverses idees, entre les quals hi havia la d'inserir una el·lipse perpendicular a l'eix llarg del trapezi, però finalment es va preferir els dos semicercles, que formen un oval, acoblats igualment a aquest trapezi. El terra de la columnata està lleugerament inclinat, de manera gairebé imperceptible, i s'aixeca del terra del centre de la plaça amb tres esglaons de la mateixa mida. La columnata barreja elements d'ordre dòric (columnes, pilars, lesenes) i jònic (la resta). Destaca l'absència de tríglifs, un element típic dòric que consisteix en una placa quadrada amb un relleu de tres canals paral·lels verticals, a sobre de la biga horitzontal que uneix superiorment les columnes. Aquest aspecte es pot considerar que és un dels jònics. La façana de la basílica és d'ordre corinti, i el fet d'utilitzar aquests dos altres estils a la columnata tenia l'objectiu d'aportar sobrietat i austeritat al conjunt, així com destacar la força de la basílica, que és la protagonista, i augmentar òpticament la seva mida.

## Les columnes

La plaça de Sant Pere té forma trapezoïdal però el centre del trapezi està eixamplat per dos semicercles, un a cada banda, coberts de 284 columnes dòriques alineades de 16 metres d'alçada cada una, i que volen significar "els braços oberts" de l'Església vers el poble a més de donar un aire més "aristocràtic" al conjunt. Sobre les columnes, construïdes sota la direcció de Bernini, es troben 162 figures de sants de totes les èpoques i indrets, que tenen exactament la meitat d'alçada que les figures de Crist i del dotze apòstols que es troben a la façana de la basílica.

## Les figures dels sants

Les dimensions de les figures de la columnata són la meitat de les de la façana de la basílica. El seu rang també és inferior, sants front a apòstols i el mateix Crist, al mig de la façana.

## Notes

* ↑ Bernini va escriure "L'església de sant Pere, com a matriu de totes les altres, ha de tenir un pòrtic que mostri que rep amb els braços obert, maternalment, als catòlics per a confirmar-los en la seva fe, als heretges per reunir-los a l'Església i als infidels per a il·luminar-los vers la veritable fe."
# Districte de Namacurra

El districte de Namacurra és un districte de Moçambic, situat a la província de Zambézia. Té una superfície de 2.028 kilòmetres quadrats. En 2007 comptava amb una població de 186.410 habitants. Limita al nord-oest amb el districte de Mocuba, a l'oest, sud-oest i sud amb el districte de Nicoadala, al sud-est amb l'oceà Índic i a l'est i nord-est amb el districte de Maganja da Costa.

## Divisió administrativa

El districte està dividit en dos postos administrativos (Macusse e Namacurra), compostos per les següents localitats:
* Posto Administrativo de Macusse:
** Furquia
** Macusse
** Maxixine
** Mbaua
* Posto Administrativo de Namacurra:
** Malei
** Muebele
** Mutange
** Namacurra
** Pida

## Referències

* ↑ «Instituto Nacional de Estatística». Arxivat de l'original el 2008-03-08. [Consulta: 8 març 2008].
# Husayn Kamil

Hussayn Kamil (àrab: حسين كامل, Ḥusayn Kāmil) (el Caire, 21 d'octubre de 1853 - 9 d'octubre de 1917) fou soldà d'Egipte i el Sudan del 19 de desembre de 1914 al 9 d'octubre de 1917, sota protectorat britànic.
Era fill del kediv Ismaïl Paixà i va estudiar al Caire. El 1867 va visitar Istanbul a l'Imperi Otomà, acompanyant al seu pare i tot seguit París on va ser acollit a la cort de Napoleó III. El 1869 va assistir a l'obertura oficial del Canal de Suez i després va viatjar a Florència a la cort del rei Víctor Manuel II d'Itàlia. De retorn a Egipte va ocupar diversos càrrecs administratius.
Quan el seu pare fou deposat el 26 de juny de 1879 el va acompanyar al seu exili de Nàpols on va restar tres anys. Va retornar a Egipte després de la revolta d'Urabi Paixà el 1882. Entre 1882 i 1914 es va dedicar a afers privats quasi tots relacionats amb el món de l'agricultura i les societats d'explotació agrícoles; també va participar en algunes societats caritatives. El primer ministre Hussayn Ruixdi Paixà (1863-1928) que havia estat nomenat pel kediv deposat el 5 d'abril de 1914, fou ratificat en el càrrec, en el que va seguir fins al 12 d'abril de 1919.
Quan el novembre de 1914 l'Imperi Otomà va declarar la guerra a la Gran Bretanya, els britànics sospitaven que el kediv Abbas Hilmi II tenia simpaties per Turquia i van establir el protectorat el 18 de desembre de 1914 que liquidava la nominal sobirania otomana sobre el país. L'endemà, 19 de desembre de 1914, Abbas Hilmi II fou deposat i Husayn Kamil fou posat al tron, com a degà dels prínceps descendents de Muhammad Ali, rebent el títol de sultà (el de kediv no era adequat, ja que equivalia a virrei hereditari).
Va tenir l'oposició dels nacionalistes egipcis. El 1915 es van produir una sèrie d'atemptats de caràcter avui considerat terrorista, contra membres del govern egipci i contra el mateix sultà. Les privacions de la guerra, amb mobilitzacions de gran quantitat d'homes per servir amb els britànics, li van acabar de fer perdre tot suport popular. Amb els britànics també tenia conflictes, ja que aquestos desconfiaven de les seves visites per províncies i sobretot a les escoles, caus de nacionalisme. Des de 1916 va donar símptomes de malaltia; aquesta es va agreujar el 1917 fins a la seva mort el 9 d'octubre de 1917. El seu fill Kamal al-Din Husayn havia ja renunciat públicament als seus drets successoris i el tron va passar al seu germanastre Ahmed Paixà, fill del kediv Ismaïl Paixà i de la circassiana Farial Kadin i besnet de Muhammad Ali.

## Bibliografia

* Lord Lloyd, Egypt since Cromer, Londres 1932.
* Vatikiotis, P.J. «Ḥusayn Kāmil». Encyclopaedia of Islam, segona edició. Editada per: P. Bearman, Th. Bianquis, C.E. Bosworth, E. van Donzel, W.P. Heinrichs. Brill Online, 2016. 3 de juny del 2016 <http://referenceworks.brillonline.com/entries/encyclopaedia-of-islam-2/husayn-kamil-SIM_2988>
# Eleccions a governador d'Osaka de 2000

Les eleccions a governador d'Osaka de 2000 (2000年大阪府知事選挙, 2000-nen Ōsaka-fu Chiji Senkyo) foren unes eleccions anticipades per tal d'elegir al nou governador d'Osaka després de la dimissió del fins aleshores governador, el còmic Knock Yokoyama. Van tindre lloc el 6 de febrer de 2000 i es feren fora del calendari de les eleccions locals unificades del Japó. La triomfadora dels comicis fou la buròcrata Fusae Ota, independent però pròxima al Partit Liberal Democràtic (PLD) i que va esdevindre la primera dona en ocupar el càrrec de governadora a una prefectura japonesa.
Es convocaren eleccions anticipades deprés que l'aleshores governador, Knock Yokoyama, dimitira del seu càrrec el desembre de 1999 davant les acusacions d'acossament sexual a una ajudant de campanya a les eleccions d'abril de l'any anterior.
La participació fou del 44,58 percent dels vots, el que suposa una davallada de quasi deu punts respecte a les anteriors eleccions de 1999. El marge de victòria de Fusae Ota fou estret amb el del candidat d'esquerres, Makoto Ajisaka, candidat independent amb el suport del Partit Comunista del Japó (PCJ). Molt lluny quedaren els altres dos candidats: Tatsuto Hiraoka, empresari amb el suport de la branca local del PLD i Unió Liberal (UL) amb el 19,14 percent dels vots i l'alt executiu i polític per distracció Hideyoshi Seizō Hashiba, que només aconseguí el 0,89 percent dels vots.

## Candidats

| Candidat | Edat | Partit | Professió |
| Makoto Ajisaka | 66 | Independent (PCJ) | Acadèmic |
| Fusae Ota | 48 | Independent (PLD, PD, KMT, PL, CR) | Buròcrata |
| Hideyoshi Seizō Hashiba | 50 | Independent | Executiu |
| Tatsuto Hiraoka | 59 | Independent (PLD Osaka, UL) | Empresari |

## Resultats

| Candidat | Candidat | Partit | Percentatges | Percentatges |
| Candidat | Candidat | Partit | Vots | % |
| | Fusae Ota | Independent | 1.380.583 | 45,98 |
| | Makoto Ajisaka | Independent | 1.020.483 | 33,99 |
| | Tatsuto Hiraoka | Independent | 574.821 | 19,14 |
| | Hideyoshi Seizō Hashiba | Independent | 26.781 | 0,89 |
| TOTAL | TOTAL | | 3.002.668 | n/a |
| PARTICIPACIÓ | PARTICIPACIÓ | | n/a | 44,58 |
| CENS | CENS | | n/a | 100 |

## Referències

* ↑ Llista a l'Associació Nacional de Governadors
* ↑ Dades de Fusae Ota al web de l'Associació Nacional de Governadors
* ↑ Resultats electorals
* ↑ Asahi Shimbun, 7 de febrer de 2000
# Hyleas Fountain

Hyleas Fountain (nascuda el 14 de gener de 1981 a Columbus, Geòrgia) és una heptatleta nord-americana.
Fountain estudi en la Preparatòria Central Dauphin East en Harrisburg, Pennsilvània i la Universitat de Geòrgia. Fountain ha guanyat els campionats de la NCAA tant com en heptatló i salt de longitud. Foutain va ser entrenada sota les ordres de l'entrenador Mr. Al Moten.
El 2005, Fountain es va quedar en vintè lloc en el Campionat Mundial d'Atletisme i vuitè lloc en el Campionat Mundial d'Atletisme d'Interior de 2006.
El 2008, Fountain es va qualificar pels Jocs Olímpics de Pequín 2008 en guanyar en les proves olímpiques dels Estats Units amb una puntuació de 6667 punts en heptatló. El seu millor resultat en salt de longitud és de 6.88 metres.
En els Jocs Olímpics de Pequín, ella havia quedat en la posició per a una medalla de bronze, no obstant això la medallista de plata Lyudmila Blonska va resultar positiva en el seu test de droga, i Fountain va ser elevada a la posició d'una medalla de plata.

## Referències

* ↑ Fountain's hot run of PBs takes her to a world leading 6667 - US Trials Heptathlon

## Enllaços externs

* U.S. Track and Field profile
# Doma (desambiguació)

«Doma» té aquests significats:
* Doma és una disciplina hípica.
* La Doma és un conjunt d'edificis de la Garriga
* La Doma de Llagostera és un edifici de Llagostera
* Doma (Dordonya) és una comuna francesa
# Ibn an-Nadim

Abu-l-Fàraj Muhàmmad ibn Ishaq an-Nadim al-Mutazilí (àrab: أبو الفرج محمد بن إسحاق النديم المعتزلي, Abū l-Faraj Muḥammad b. Isḥāq an-Nadīm al-Muʿtazilī), més conegut simplement com a Ibn an-Nadim (m. el 995?), va ser un historiador i bibliotecari persa famós per l'edició del Kitab al-Fíhrist, un catàleg de tots els llibres coneguts en àrab del moment. Cal·lígraf de professió, tenia com a objectiu reunir tota la saviesa del món en una biblioteca universal a Bagdad. Agrupats per matèries, apuntava el títol dels llibres que havia vist, que tenia o dels quals comptava amb referències fiables de cara a futures adquisicions. Els epígrafs principals del catàleg són: textos religiosos monoteistes, lingüística, història i biografies, poesia, teologia, llei musulmana, filosofia, llegendes i màgia, religions orientals i alquímia.

## Bibliografia

* Rudolf Sellheim i Mohsen Zakeri, François de Blois, Werner Sundermann, "Ketāb al-fehrest" a Encyclopaedia Iranica
# Héctor Rodas Ramírez

Héctor Rodas Ramírez, (El Cabanyal, València, 7 de març de 1988) és un exfutbolista professional valencià. Actualment, és el segon entrenador del Llevant U.E.

## Carrera esportiva

Va jugar durant tota la seua joventut en les categories inferiors del Llevant Unió Esportiva sent fins i tot capità en el filial. Durant la fatídica temporada 2007/2008, Rodas va ser convocat a diversos partits en Primera Divisió, però sense arribar a debutar. Al final de la temporada 2008/2009, el club va anunciar el seu ascens al primer equip per a la temporada següent. Diversos dies després, el 30 de maig de 2009 aconseguia debutar amb el primer equip en un encontre contra el Rayo Vallecano, complint així el seu somni. La temporada següent, Rodas es converteix en un dels tres centrals més usats per l'entrenador Luís García Plaza i firma una ampliació de contracte fins al 2015. A més, en finalitzar la temporada, Rodas va formar part de la plantilla que va aconseguir l'ascens a la Primera Divisió l'any 2010.
El 28 de gener de 2015 Rodas va rescindir el seu vincle amb el Llevant, i va signar contracte amb el Reial Betis dos dies després. Després de no jugar massa amb els bètics, va marxar al Córdoba CF el 27 de juny.

## Referències

* ↑ Rodas: "Ha sido un debut con el que había soñado toda mi vida" notícia a Superdeporte del 31 de gener de 2009 (castellà)
* ↑ Héctor Rodas àmplia el seu contracte quatre anys més, fins a 2015
* ↑ Héctor Rodas se desvincula del Levante UD Arxivat 2015-01-30 a Wayback Machine.; Web del Llevant, 28 de gener de 2015 (castellà)
* ↑ Mel aprueba a Héctor Rodas; Marca, 30 de gener de 2015 (castellà)
* ↑ Héctor Rodas nuevo jugador del CCF Arxivat 2015-07-02 a Wayback Machine.; Web del Córdoba, 27 de juny de 2015 (castellà)

## Enllaços externs

* Fitxa a la web oficial del Llevant Arxivat 2009-02-21 a Wayback Machine.
* Entrevista en SuperDeporte: “Como levantinista es un orgullo poder vestir esta camiseta” Arxivat 2009-05-23 a Wayback Machine.
* Entrevista digital a Marca